Ахьмад вехха 1ийра тапча хьежош. И стенга хьоьжуш ву цхьанне а ца хаьара. Дукха б1аьргаш дара турмала а хьоьжуш, тапчин бирг1и т1едоьг1на. Эххар тапча елира. Йийкира тийна аре. Буп олуш тата а доккхуш лаьтта юьйжира Ахьмада тапча тоьхна йожийна къиг. Массо а Исмалин Дуде хьаьжначохь висира. Ведда т1еваханчу секунданта Сергейн юьхь т1ера хьацар гата а хьаькхна д1адаьккхира. К1ентан са к1ожин пхенашка даханчух тера дара. Шимма лаьцна вигира иза пайтона хаа. Цуьнан карара юлаза йолу тапча схьаэца дицделлера дукха хаза хетарна. Тапча цуьнан са парг1ат хилийта, г1иллакхана караелла яра.